
A METABOLIKUS ZSÍRMÁJBETEGSÉG JELENLÉTE SÚLYOSABB AKUT PANKREATITISZT EREDMÉNYEZ: 2053 ESET PROSPEKTÍV KOHORSZELEMZÉSE

Bevezetés: Az akut pankreatitisz (AP) gyakori gasztro-intesztinális kórkép, mely gyakran társul a metabolikus szindróma elemeivel. Ezen betegekben bizonyított, hogy súlyosabb az AP lefolyása. A leggyakoribb májbetegség, a metabolikus zsírmájbetegség (MAFLD), hasonló negatív hatással bírhat az AP lefolyására.
Kutatásunk célja felmérni a MAFLD hatását az AP súlyosságára. Hipotézisünk az, hogy a MAFLD jelenléte drasztikusabb klinikai képet von maga után.
Módszerek: Tanulmányunkban a Magyar Hasnyálmirigy Munkacsoport által létrehozott Akut Pankreatitisz Regiszterből dolgoztuk fel 2053 beteg adatát. Az AP diagnózisa a módosított Atlanta klasszifikáció alapján történt. A MAFLD diagnózisához abdominális képalkotóval bizonyított steatosis mellett jelen kell lennie legalább egynek a következőkből: (1) 2-es típusú diabetes mellitus, (2) túlsúly vagy obezitás, vagy (3) egyéb metabolikus rendellenesség. A kohorszot két csoportra osztottuk: MAFLD (801 beteg) és non-MAFLD (1252 beteg). A két csoportot összehasonlítottuk kórházi mortalitás, kórházi bentfekvés időtartama, AP súlyosság, helyi és szisztémás szövődmények tekintetében.
Eredmények: A vizsgált csoportok között nem találtunk különbséget az átlagéletkort illetően, azonban a MAFLD csoportban nagyobb arányban voltak férfiak, mint a non-MAFLD csoportban (65% vs. 50%, p<0.001). Az AP etiológiájára vonatkozóan a biliáris ok a non-MAFLD csoportban volt gyakoribb, míg a MAFLD-betegek körében az alkoholos vagy hiperlipidémiás háttér dominált. A helyi (33% vs. 22.6%, p<0.01) és szisztémás komplikációk (10.3% vs. 7.2%, p=0.015) aránya magasabb volt a MAFLD csoportban. Ezen belül is a respiratorikus- és a kiválasztószerveket érintő károsodások voltak hangsúlyosabbak. A MAFLD csoportban gyakoribb volt úgy a közepes (28.1% vs. 20.4%, p<0.001), mint a súlyos AP (7.0% vs. 4.1%). A kórházi bentfekvés időtartama szignifikánsan hosszabb volt a MAFLD csoportban (11.5±11.2 vs. 10±8.9 nap, p=0.019). A mortalitási arányt mindkét csoportnál hasonlónak találtuk (3% vs. 2.9%, p=0.874).
Megbeszélés: MAFLD jelenléte rizikót jelent a súlyosabb AP kialakulásához, továbbá a hospitalizáció időtartamát is növeli. 



